# Александър Станишев

### от Уикипедия, свободната енциклопедия

Александър Станишев български лекар
Роден: | 15 декември 1886 Кукуш, днес Гърция
Починал: | 1 февруари 1945

Александър Димитров Станишев e български лекар, учен и политик от първата половина на 20 век.

Роден е на 15 декември 1886 г. в Кукуш, Егейска Македония. Родът на Александър Станишев е известен със своята преданост към каузата на българското Възраждане, а брат му д-р Константин Станишев е председател на Македонския национален комитет.

Средното си образование Александър Станишев завършва в Солунската българска мъжка гимназия. Учи естествена история в Софийския университет (1904–1905), след което завършва Медицинския факултет в Мюнхен, Германия (1905–1910). Работи като асистент в Университетската хирургическа клиника в Мюнхен и в болници в Берн и Линдау (1910–1912). В Балканските и Първата световна война участва като хирург в български военни болници.

Станишев специализира в Хайделберг и Мюнхен (1919–1920). От 1920 година е доцент в Катедрата по клинична хирургия на Медицинския факултет в Софийския университет, а от 1923 е редовен професор в същата катедра. Основател е и пръв директор на Хирургическата клиника в София. Декан е на Медицинския факултет на Софийския университет (1930-1931, 1937-1938), а през 1938-1939 - ректор на Софийския университет „Свети Климент Охридски“. През 1936-1944 г. е председател е на Българското хирургическо дружество.

Александар Станишев получава редица международни признания. През 1935 година е избран за член, а през 1938 г. — и за подпредседател на Международната хирургическа академия в Женева. От 1939 година е почетен член на Университета в Хамбург, а през следващата година е провъзгласен и за почетен доктор на Берлинския университет.

Политическата дейност на Александар Станишев е свързана с борбата за освободождението на Македония, попаднала под сръбска и гръцка власт след 1912 г., както и с идеите му за сближение на България с Германия. От 1 юни 1944 г. до 2 септември 1944 година Станишев е министър на вътрешните работи и народното здраве в правителството на Иван Багрянов. След преврата от 9 септември 1944 г. е арестуван и осъден от т.нар. Народен съд на смърт, глоба от пет милиона лева и конфискация на имуществото. На 1 февруари 1945 г. е екзекутиран. През 1996 година с Решение на Върховния съд присъдата му е отменена.

Професор д-р Александър Станишев е автор на над 50 научни труда в областта на хирургията на различни езици - български, немски и др. От публикуваните на български език най-значителни са:

- „Волево движение на изкуствената ръка. Заубербахова операция, собствена метода и техника на протезата“ (София, 1919)
- „Пластично възстановяване на горната устна чрез трансплантация на долната“ (София, 1924)
- „Лекции“ (София, 1924)
- „Хирургия. Лекции“ (София, 1942).

## [редактиране] Външни препратки

- Виолетa Рaдевa. Проф. Aлексaндър Стaнишев стaнa жертвa нa любовтa си към Мaкедония

Взето от „http://bg.wikipedia.org../../../%D0%B0/%D0%BB/%D0%B5/%D0%90%D0%BB%D0%B5%D0%BA%D1%81%D0%B0%D0%BD%D0%B4%D1%8A%D1%80_%D0%A1%D1%82%D0%B0%D0%BD%D0%B8%D1%88%D0%B5%D0%B2_0bb7.html“.

Категории: Български лекари | Български политици (1918-1945) | Български учени | Македонци

##### Views

- Статия
- Беседа
- Текуща версия

##### Търсене

##### На други езици

- Македонски